b'\n_START_ARTICLE_\nJanez Jan\xc5\xa1a\n_START_SECTION_\n\xc5\xbdivljenjepis\n_START_PARAGRAPH_\nIvan Jan\xc5\xa1a je pri krstu dobil ime Janez. \xc5\xa0olal se je v doma\xc4\x8dem Grosupljem, na klasi\xc4\x8dni gimnaziji v Sti\xc4\x8dni, dana\xc5\xa1nji Srednji \xc5\xa1oli Josipa Jur\xc4\x8di\xc4\x8da, in po tem v Ljubljani. Leta 1982 je na takratni Fakulteti za sociologijo, politi\xc4\x8dne vede in novinarstvo kon\xc4\x8dal \xc5\xa1tudij Splo\xc5\xa1ne ljudske obrambe in dru\xc5\xbebene samoza\xc5\xa1\xc4\x8dite (danes obramboslovja)._NEWLINE_V prostem \xc4\x8dasu se je v mladosti veliko ukvarjal z alpinizmom, ve\xc4\x8dinoma v slovenskih gorah.\n_START_SECTION_\nJavno delovanje\n_START_PARAGRAPH_\nJan\xc5\xa1a je bil \xc4\x8dlan in funkcionar Zveze komunistov Slovenije, vendar je bil pozneje iz ZKS izklju\xc4\x8den. V \xc4\x8casopisu za kritiko znanosti in Mladini je objavljal o nujni prenovi JLA. \xc5\xa0ir\xc5\xa1i javnosti je postal znan 31. maja 1988, ko je z njegovim prijetjem Slu\xc5\xbeba dr\xc5\xbeavne varnosti spro\xc5\xbeila afero JBTZ. Proces proti \xc4\x8detverici, v katerem so Jan\xc5\xa1o, Davida Tasi\xc4\x87a, Francija Zavrla ter pod\xc4\x8dastnika JLA Ivana Bor\xc5\xa1tnerja pred voja\xc5\xa1kim sodi\xc5\xa1\xc4\x8dem obto\xc5\xbeili izdaje voja\xc5\xa1ke skrivnosti, je spro\xc5\xbeil mo\xc4\x8dan odziv javnosti, ki je \xc5\xa1e pospe\xc5\xa1il zahteve za demokratizacijo slovenske dru\xc5\xbebe. Njegov takratni prijatelj Igor Bav\xc4\x8dar je ustanovil Odbor za varstvo \xc4\x8dlovekovih pravic, ki se je potegoval, da bi \xc4\x8detverici omogo\xc4\x8dili branjenje s prostosti in sojenje pred civilnim sodi\xc5\xa1\xc4\x8dem v slovenskem jeziku. Janez Jan\xc5\xa1a je bil obsojen na leto in pol zapora._NEWLINE_Januarja 1989 je bil Jan\xc5\xa1a eden od soustanoviteljev Slovenske demokrati\xc4\x8dne zveze (SDZ), ene prvih opozicijskih strank v takratni Socialisti\xc4\x8dni republiki Sloveniji, maja istega leta pa je od\xc5\xa1el na prestajanje zaporne kazni, ki jo je kon\xc4\x8dal po tretjini trajanja.\n_START_SECTION_\nDelo v Skup\xc5\xa1\xc4\x8dini Republike Slovenije 1990\xe2\x80\x931992\n_START_PARAGRAPH_\nJan\xc5\xa1a je bil na prvih ve\xc4\x8dstrankarskih volitvah v Sloveniji aprila 1990 izvoljen za poslanca in je maja postal minister za obrambo v Demosovi vladi pod vodstvom Lojzeta Peterleta. Pod njegovim vodenjem je iz Teritorialne obrambe nastala Slovenska vojska, ki je v osamosvojitveni vojni poleti 1991 z relativno malo \xc5\xbertvami iz\xc5\xa1la kot zmagovalka._NEWLINE_Na kongresu jeseni 1991 je SDZ razpadla in se razcepila v dve novi stranki, Demokratsko stranko (DS), ki se je 1994 zdru\xc5\xbeila z LDS, ter Narodno demokratska stranka (NDS), ki se je pozneje zdru\xc5\xbeila s SKD. Jan\xc5\xa1a se ni pridru\xc5\xbeil nobeni od njiju, pa\xc4\x8d pa se je spomladi leta 1992 pridru\xc5\xbeil Jo\xc5\xbeetu Pu\xc4\x8dniku in njegovi Socialdemokratski stranki Slovenije (SDSS).\n_START_SECTION_\nMinister za obrambo 1993\xe2\x80\x931994 in leta 2000\n_START_PARAGRAPH_\nJan\xc5\xa1a je bil minister za obrambo v dveh Drnov\xc5\xa1kovih vladah, 1992\xe2\x80\x931993 (2. vlada Republike Slovenije) in 1993\xe2\x80\x931994 (3. vlada Republike Slovenije)._NEWLINE_Marca 1994 so ga razre\xc5\xa1ili zaradi afere Depala vas, v kateri so voja\xc5\xa1ke osebe aretirale policijskega sodelavca v civilu. Predlog o razre\xc5\xa1itvi je podal predsednik vlade Slovenije Janez Drnov\xc5\xa1ek. Po razre\xc5\xa1itvi Jan\xc5\xa1e je njegova Socialdemokratska stranka Slovenije izstopila iz vlade, ter od\xc5\xa1la v opozicijo._NEWLINE_Funkcijo obrambnega ministra je opravljal tudi v sedemmese\xc4\x8dnem obdobju Bajukove vlade leta 2000.\n_START_SECTION_\nDelo v stranki\n_START_PARAGRAPH_\nLeta 1993 ga je tretji kongres SDS (takrat \xc5\xa1e Socialdemokratske stranke) izvolil za predsednika. Ponovno je bil izvoljen za predsednika SDS na kongresih stranke leta 1997, leta 2001, leta 2005 in leta 2009. SDS se je leta 2004 preimenovala v Slovensko demokratsko stranko, kratica SDS je ostala._NEWLINE_Na prvih volitvah v evropski parlament pa je dobila dve poslanski mesti. SDS se je v evropskem parlamentu pridru\xc5\xbeila Evropski ljudski stranki (desno-sredinska stranka) in s tem prekinila socialdemokratsko povezavo nekdanje Pu\xc4\x8dnikove SDS.\n_START_SECTION_\nPredsednik vlade 2004\xe2\x80\x932008\n_START_PARAGRAPH_\nNjegova stranka SDS je prejela najve\xc4\x8d glasov na parlamentarnih volitvah leta 2004 in 3. decembra je Janez Jan\xc5\xa1a postal predsednik vlade (8. vlada Republike Slovenije).\n_START_SECTION_\nV opoziciji 2008\xe2\x80\x932011\n_START_PARAGRAPH_\nNa dr\xc5\xbeavnozborskih volitvah leta 2008 so Jan\xc5\xa1evo stranko SDS nepri\xc4\x8dakovano, kljub ugodnim javnomnenskim raziskavam, prehiteli Pahorjevi Socialni demokrati (SD), ki so oblikovali koalicijsko vlado. SDS je postala najmo\xc4\x8dnej\xc5\xa1a stranka v opoziciji in s tem Janez Jan\xc5\xa1a neformalni vodja opozicije._NEWLINE_Leta 2011 je bil obto\xc5\xbeen zaradi domnevnega podkupovanja s strani finskega podjetja Patria v korist stranke SDS (afera Patria).\n_START_SECTION_\n10. vlada (2012\xe2\x80\x932013)\n_START_PARAGRAPH_\nNa dr\xc5\xbeavnozborskih volitvah leta 2011 je kandidiral in bil izvoljen za poslanca na listi stranke SDS. _NEWLINE_Na teh izrednih volitvah je njegova stranka SDS dosegla drugo mesto, takoj za novo stranko, Jankovi\xc4\x87evo Pozitivno Slovenijo. Zoran Jankovi\xc4\x87 ni dobil potrebne ve\xc4\x8dine za mandatarja za sestavo nove vlade. 25. januarja 2012 je pa bila podpisana koalicijska pogodba med petimi strankami, ki je bila pogoj, da je Janez Jan\xc5\xa1a kandidiral za novega mandatarja. Predsednik dr\xc5\xbeave Danilo T\xc3\xbcrk, ki je predlagal za prvega mandatarja zmagovalca, v drugo do dolo\xc4\x8denega datuma ni predlagal nikogar._NEWLINE_28. januarja 2012 je bil Janez Jan\xc5\xa1a izvoljen za mandatarja z 51 glasovi (39 proti). _NEWLINE_10. februarja je vlada tudi nastopila svoj mandat kot 10. vlada Republike Slovenije in \xc5\xbee takoj za\xc4\x8dela s kadrovanjem._NEWLINE_Vlada je morala zaradi finan\xc4\x8dne, dru\xc5\xbebene in gospodarske krize, ki se je v svetu pri\xc4\x8dela leta 2008, sprejeti vrsto nepopularnih ukrepov. V novembru 2012 so se v Sloveniji pri\xc4\x8deli mno\xc5\xbei\xc4\x8dni javni protesti. Med drugim so\xc2\xa0\xc2\xbbvstajniki\xc2\xab\xc2\xa0zahtevali tudi sestop vlade in vse politi\xc4\x8dne elite._NEWLINE_Zahteve po odstopu predsednika vlade Janeza Jan\xc5\xa1e so se zaostrile po objavi poro\xc4\x8dila Komisije za prepre\xc4\x8devanje korupcije  (7. januarja 2013), ki je pri dveh voditeljih strank, Janezu Jan\xc5\xa1i in Zoranu Jankovi\xc4\x87u, zaznala \xc2\xbbobremenjenost s korupcijskimi tveganji\xc2\xab._NEWLINE_27. februarja 2013 je bila v dr\xc5\xbeavnem zboru na predlog skupine strank (PS, SD, DL, DESUS ob podpori SLS) izglasovana konstruktivna nezaupnica vladi Janeza Jan\xc5\xa1e. S 55 glasovi za in 33 proti je postala mandatarka za sestavo nove vlade Republike Slovenije Alenka Bratu\xc5\xa1ek.\n_START_SECTION_\nV opoziciji 2013\xe2\x80\x93\n_START_PARAGRAPH_\nObdobje po razpadu Jan\xc5\xa1eve vlade je za Janeza Jan\xc5\xa1o zaznamovano s sodbo v zadevi Patria, kjer je bil obsojen skupaj z brigadirjem Tonetom Krkovi\xc4\x8dem in podjetnikom Ivanom \xc4\x8crnkovi\xc4\x8dem. Najprej je izjavil, da ne bo ponovno zasedel poslanskega polo\xc5\xbeaja. Namesto tega je napovedal, da bo delal v stranki SDS, pisal knjige, predaval na in\xc5\xa1titutih v tujini in deloval kot svetovalec. 21. maja 2013 je iz\xc5\xa1la njegova nova knjiga, z naslovom Za kulturo \xc5\xbeivljenja._NEWLINE_Aprila 2014 je tri dni po usodnem kongresu takratne najve\xc4\x8dje vladne stranke , obsodbo prvostopenjskega sodi\xc5\xa1\xc4\x8da potrdilo tudi vi\xc5\xa1je sodi\xc5\xa1\xc4\x8de. Vlo\xc5\xbeil je zahtevo za varstvo zakonitosti na Vrhovno in ustavno prito\xc5\xbebo na Ustavno sodi\xc5\xa1\xc4\x8de. Slednje je prito\xc5\xbebo zavrnilo, s \xc4\x8demer je sodba postala pravnomo\xc4\x8dna. Po odredbi okro\xc5\xbenega sodi\xc5\xa1\xc4\x8da 20. junija 2014 je pri\xc4\x8del s prestajanjem dveletne zaporne kazni na Dobu. Do zapora ga je pospremila skupina podpornikov. _NEWLINE_Ne glede na zaporno kazen, zakonske omejitve glede tega ni, je stranka SDS vlo\xc5\xbeila njegovo kandidaturo na pred\xc4\x8dasnih dr\xc5\xbeavnozborskih volitvah, ki so bile zaradi razpada vlade Alenke Bratu\xc5\xa1ek 13. julija 2014. Na volitvah je Jan\xc5\xa1eva stranka SDS dosegla drugo mesto z 20,7% glasov in dobila 21 poslancev, med drugim je bil izvoljen tudi Janez Jan\xc5\xa1a. Kljub dvomom ali lahko med slu\xc5\xbeenjem zaporne kazni vodi dr\xc5\xbeavo - slovenska zakonodaja namre\xc4\x8d tega ne dolo\xc4\x8da natan\xc4\x8dno, je bil Jan\xc5\xa1i mandat potrjen so\xc4\x8dasno z drugimi poslanci, tako da prihaja na seje DZ iz zapora. Mandat zapornika Jan\xc5\xa1e je ostal sporen, zlasti ko ga je stranka SDS predlagala za \xc4\x8dlana komisije za nadzor obve\xc5\xa1\xc4\x8devalnih slu\xc5\xbeb. _NEWLINE_Novembra 2014 je Ustavno sodi\xc5\xa1\xc4\x8de sklenilo, da je poslanski mandat Janeza Jan\xc5\xa1e legitimen.  Decembra 2014 je Ustavno sodi\xc5\xa1\xc4\x8de soglasno sprejelo odlo\xc4\x8ditev, da se izpusti Janeza Jan\xc5\xa1o iz zapora do dokon\xc4\x8dne odlo\xc4\x8ditve o ustavnosti sodbe v zadevi Patria.  Aprila leta 2015 je Ustavno sodi\xc5\xa1\xc4\x8de RS razveljavilo celotno sodbo Patria in izpu\xc5\xa1\xc4\x8dena sta bila tudi Tone Krkovi\xc4\x8d in Ivan \xc4\x8crnkovi\xc4\x8d.\n_START_SECTION_\nZmaga na volitvah 2018\n_START_PARAGRAPH_\nJanez Jan\xc5\xa1a je po letu 2004 skupaj s svojo stranko SDS ponovno zmagal na parlamentarnih volitvah. Stranka je osvojila 25 sede\xc5\xbeev v parlamentu.\n_START_SECTION_\nDru\xc5\xbeina\n_START_PARAGRAPH_\nZ biv\xc5\xa1o partnerico, Silvo Predali\xc4\x8d je imel dva otroka: \xc5\xbdana in Niko. V za\xc4\x8detku novembra leta 2006 je javnosti predstavil svojo novo izvoljenko Ur\xc5\xa1ko Ba\xc4\x8dovnik in se z njo 4. julija 2009 poro\xc4\x8dil. 18. avgusta 2011 se jima je rodil prvi sin, \xc4\x8crtomir, 12. avgusta 2013 pa drugi, Jakob.\n_START_SECTION_\nPopularnost\n_START_PARAGRAPH_\nJanez Jan\xc5\xa1a je dosegel veliko javno vidnost in popularnost v \xc4\x8dasu boja za samostojnost, vse od afere JBTZ, ko je bil kot politi\xc4\x8dni zapornik simbol upora._NEWLINE_Janez Jan\xc5\xa1a odra\xc5\xbea visoko stopnjo podpore v Slovenski demokratski stranki (SDS) in ga njegovi podporniki pogosto omenjajo kot najvidnej\xc5\xa1ega nasprotnika levice: _NEWLINE_\xc2\xbbJan\xc5\xa1a je postal oster trn v peti levice in njenih \xc5\xa1efov le zato, ker je v svojih kritikah dosleden, ker je dokaj dober analitik razmer, ker pri nobeni stvari zlepa ne popusti in ker se ga zaradi tega \xc5\xa1e bolj bojijo. Tak\xc5\xa1nih ljudi in opore\xc4\x8dnikov levica prej namre\xc4\x8d ni bila vajena, saj je s "preizku\xc5\xa1enimi" prijemi (z zastra\xc5\xa1evanjem, udbovskimi provokacijami, zakonsko represijo itd.) vsakogar lahko zelo hitro ustrahovala, zlomila in se ga znebila kot politi\xc4\x8dnega nasprotnika.\xc2\xab\xc2\xa0_NEWLINE_\xe2\x80\x94Danilo Slivnik, Ku\xc4\x8danov klan, stran 20, 1996 _NEWLINE_Po anketi Nedeljskega dnevnika se je v letih med 1988 in 2010 med prvih deset nominirancev za Slovenca leta uvrstil 14 krat (ve\xc4\x8d uvrstitev sta dosegla le Milan Ku\xc4\x8dan (18) in Janez Drnov\xc5\xa1ek (17)).\n_START_SECTION_\nUvrstitve na lestvici Ninamedia\n_START_PARAGRAPH_\nV arhivu podjetja za raziskavo javnega mnenja Ninamedia so rezultati ocenjevanja politikov za obdobje od leta 1999 naprej. Lestvico politikov sestavljajo na osnovi ocen delovanja (ocene od 1 do 5). _NEWLINE_Leta 1999 (prvo leto v arhivu Ninamedia) je v mese\xc4\x8dni anketi Jan\xc5\xa1a zasedal v rangiranju politikov mesta od 9. (enkrat) do 16. (dvakrat); najve\xc4\x8dkrat pa na mesta med 11. in 13. (petkrat). Uvrstitve nihajo celo leto. Povpre\xc4\x8dna dose\xc5\xbeena ocena: 2,80._NEWLINE_Leta 2005 se je Jan\xc5\xa1a uvr\xc5\xa1\xc4\x8dal visoko, na 3. (dvakrat) do 5. mesta (devetkrat). Povpre\xc4\x8dna dose\xc5\xbeena ocena: 3,32._NEWLINE_Leta 2010 se je Jan\xc5\xa1a uvr\xc5\xa1\xc4\x8dal na mesta od 15. (enkrat) do 19. (dvakrat), najve\xc4\x8dkrat pa na 18. mesto (\xc5\xa1tirikrat). Za to leto podatki za dva meseca v letu manjkajo (marec) oziroma so zmedeni (december). Ni sistemati\xc4\x8dnega trenda pove\xc4\x8devanja ali upadanja uvrstitve. Povpre\xc4\x8dna dose\xc5\xbeena ocena: 2,73._NEWLINE_V letu 2012 se je Jan\xc5\xa1a uvr\xc5\xa1\xc4\x8dal v velikem razponu: od 10.mesta (dvakrat) do 19.mesta (trikrat). V prvem polletju je dosegal mesta od 10. do 13., v drugem polletju pa se je uvrstitev zelo poslab\xc5\xa1ala, v nobenem mesecu od julija do decembra se ni uvrstil bolje kot na 17. mesto, zadnje tri mesece pa je bil na 19. mestu. Povpre\xc4\x8dna dose\xc5\xbeena ocena: 2,51._NEWLINE_V januarju 2013 se je uvrstil celo samo na 21. mesto, za Jankovi\xc4\x87em na 20. mestu. Povpre\xc4\x8dna anketna ocena je bila 1,93._NEWLINE_Zmanj\xc5\xa1anje ocen uspe\xc5\xa1nosti in poslab\xc5\xa1anje polo\xc5\xbeaja na lestvici politikov je razvidno za obdobje po predsednikovanju vladi v letih 2004-2008, ko se je pri\xc4\x8dela tudi gospodarsko-politi\xc4\x8dna kriza. \xc5\xa0e bolj izrazito je upadanje ocen v javnosti v \xc4\x8dasu drugega mandata (od za\xc4\x8detka leta 2012), ko je vlada sprejemala nepriljubljene var\xc4\x8devalne ukrepe. Ob koncu leta 2012 in v letu 2013 so povpre\xc4\x8dne ocene v javnosti izrazito neugodne, celo v obmo\xc4\x8dju pod oceno 2. To je \xc5\xbee \xc4\x8das mno\xc5\xbei\xc4\x8dnih protestov proti vladi in celotni politi\xc4\x8dni eliti.\n_START_SECTION_\nKriti\xc4\x8dni odzivi\n_START_PARAGRAPH_\nJanez Jan\xc5\xa1a je \xc5\xbeivahna in bojevita javna osebnost. Spro\xc5\xbea ostre dvovrednostne odzive. Kriti\xc4\x8dni odzivi pogosto presegajo politi\xc4\x8dne ocene in se dotikajo osebnostnih lastnosti Janeza Jan\xc5\xa1e.\n_START_SECTION_\nV publicistiki\n_START_PARAGRAPH_\nV gore\xc4\x8dem sporu je o njem dal zelo ostro izjavo njegov politi\xc4\x8dni sopotnik Dimitrij Rupel:_NEWLINE_\xc2\xbbJan\xc5\xa1a je demagog. V polemiki je nesramen in rad podtika. Ne izbira sredstev, je hudoben in brezobziren. Ne i\xc5\xa1\xc4\x8de svetovalcev, ampak vernike. Ne i\xc5\xa1\xc4\x8de sodelavcev, ampak slu\xc5\xbeabnike.\xc2\xab\xc2\xa0_NEWLINE_\xe2\x80\x94dr. Dimitrij Rupel, 1996 ,\xc2\xa0, ,_NEWLINE_Publicistka Spomenka Hribar, tudi iz kroga, ki si je prizadeval za osamosvojitev, je objavila hermenevti\xc4\x8dno analizo stali\xc5\xa1\xc4\x8d in delovanja Janeza Jan\xc5\xa1e v knjigi Svet kot zarota - analiza politi\xc4\x8dnega sloga Janeza Jan\xc5\xa1e. Janeza Jan\xc5\xa1o opisuje kot politika, nevarnega za demokracijo v Sloveniji. Med drugim ocenjuje:_NEWLINE_\xc2\xbbV Depali vasi je pri\xc5\xa1lo do prekora\xc4\x8ditve voja\xc5\xa1kih pooblastil in v tem, principialnem, formalnem smislu, do voja\xc5\xa1kega udara.\xc2\xab\xc2\xa0_NEWLINE_\xe2\x80\x94S. Hribar ,\xc2\xa0Svet kot zarota - analiza politi\xc4\x8dnega sloga Janeza Jan\xc5\xa1e ,\n_START_SECTION_\nV protestnih gibanjih 2012\xe2\x80\x932013\n_START_PARAGRAPH_\nV protestih, ki so se razplamteli v \xc4\x8dasu druge Jan\xc5\xa1eve vlade v zimi 2012\xe2\x80\x932013, sta bila izpostavljena Jan\xc5\xa1a in njegov politi\xc4\x8dni tekmec Zoran Jankovi\xc4\x87 zaradi poro\xc4\x8dila protikorupcijske komisije, ki je pri obeh zaznala \xc2\xbbobremenjenost s korupcijskimi tveganji\xc2\xab. Protestniki so zahtevali umik z oblasti celotne politi\xc4\x8dne elite. _NEWLINE_Zlasti so negativno odmevali v levem delu javnosti nekateri javni nastopi Janeza Jan\xc5\xa1e in drugih predstavnikov SDS, po elektronskih medijih in v poslanici shodu Zbora za republiko 8. februarja. Varuhinja \xc4\x8dlovekovih pravic Zdenka \xc4\x8ceba\xc5\xa1ek-Travnik je v Jan\xc5\xa1evem govoru, ki je najbolj odmeval v delu, ko je delovanje politi\xc4\x8dnih nasprotnikov ozna\xc4\x8dil z\xc2\xa0\xc2\xbblevim fa\xc5\xa1izmom\xc2\xab, zaznala sovra\xc5\xbeni govor._NEWLINE_\xc4\x8cez \xc4\x8das je eden od vidnej\xc5\xa1ih protestnikov zatrdil, da so protesti bili zre\xc5\xbeirani in namenjeni izklju\xc4\x8dno ru\xc5\xa1enju Jan\xc5\xa1eve vlade, zato se protesti pozneje niso ve\xc4\x8d nadaljevali. Poro\xc4\x8dilo KPK o Jan\xc5\xa1evem premo\xc5\xbeenjskem stanju je pozneje odpravilo Vrhovno sodi\xc5\xa1\xc4\x8de.\n_START_SECTION_\nV umetnosti\n_START_PARAGRAPH_\nLik in dela Janeza Jan\xc5\xa1e so spodbudili tri slovenske umetnike, da so se leta 2007 uradno preimenovali. Vsi trije so prevzeli ime Janez Jan\xc5\xa1a in pogosto sodelujejo: Janez Jan\xc5\xa1a (re\xc5\xbeiser), Janez Jan\xc5\xa1a (likovni umetnik) in Janez Jan\xc5\xa1a (performer)._NEWLINE_Re\xc5\xbeiser Janez Jan\xc5\xa1a je v sodelovanju z drugima dvema preimenovanima umetnikoma in \xc5\xa1tevilnimi intervjuanci ustvaril film Jaz sem Janez Jan\xc5\xa1a.'